Il-Kardinal ta' Sri Lanka jappoġġja kampanja kontra d-droga
Nhar il-Ħadd li għadda, l-Arċisqof ta' Colombo, organiżża marċ ta' protesta kontra l-użu tad-droga. Fil-marċ ħadu sehem ukoll il-President tal-pajjiż, Maithriapla Sirisena u l-Prim Ministru, Ranil Wikcremasinghe u wara kellu lill-folla. "Hu dover tagħna li nappoġġjaw lill-President fl-isforzi tiegħu li jipproteġi lil uliedna mill-periklu tad-droga", qal il-Kardinal Malcolm Ranjith, fil-marċ li sar fil-belt kapitali. Nhar il-Ħadd, wara 'l quddies, tliet parroċċi, fosthom tfal li qed jistudjaw il-katekiżmu imxew fis-silenzju b'posters u placards f'idejhom sa Vystwyke Park. Aktar minn 2,000 persuna, fosthom Kattoliċi u Buddisti ħadu sehem ma' numru ta' qassisin f'din l-inizjattiva bit-tema "Għid Le għad-Droga". Problema tad-droga Dan l-aħħar, il-President ta' Sri Lanka nieda kampanja kontra t-traffikar tad-droga u introduċa mill-ġdid il-piena tal-mewt għal reati marbuta mad-droga. "Qed insaħħu l-liġijiet u se jagħmlu pieni aktar ħorox", qal il-President filwaqt li ħabbar li se jagħti ġurnata li fiha terġa' tidħol il-piena kapitali. "Jekk mhux se nagħmlu xi ħaġa malajr, it-theddida tad-droga se tidħol fis-sistema ekonomika tagħna", wissa l-Kardinal Ranjith, waqt ir-rally. Skont l-Aġenzija Asia News, fl-istess rally l-Prim Minstru Wikcemasinghe talab l-għajnuna ta' pajjiżi barranin ġirien għax il-pajjiż ma setgħax jagħmel din il-ġlieda waħdu. Il-Kardinal Ranjith talab lilll-President biex "jikkastiga bla biża' lill-mafia li hemm wara dan it-traffikar. Il-barunijiet tad-droga qed ifittxu lit-tfal u aħna rridu nipproteġu l-ġenerazzjoni futura tagħna." Il-gżira-nazzjon ta' Sri Lanka saret rotta ewlenija għat-traffikanti tad-drog u fil-fatt hemm problemi kbir ta' droga fil-pajjiż kollu. Nhar it-Tnejn li għadda l-awtoritajiet tal-pajjiż iddistruġġew aktar minn 769 kilo droga. F'Jannar li għadda b'kemm jiswew $18 miljun fi droga kienu sekwestrati minn fuq bastiment wieħed. Il-Gvern issa waqqaf hotline biex iċ-ċittadini jkunu jistgħu jirrappurtaw każi ta' traffikar ta' droga. Fl-aħħar sitt xhur il-pulizija arrestat aktar minn 50 persuna u akkużathom bi traffikar ta' cannabis u eroina li huma l-aktar drogi użati fil-pajjiż. Il-Knisja u l-piena tal-mewt Filwaqt li tappoġġja l-ġlieda kontra l-abbuż mid-droga, l-Knisja Kattolika hi kontra l-piena tal-mewt. F'Awwissu li għadda l-Papa Franġisku kien approva reviżjoni tat-tagħlim tal-Knisja u qal li l-piena tal-mewt m'hix aċċettabbli. Ftit wara din ir-reviżjoni tal-Katekiżmu dwar il-piena kapitali, il-Konerenza Episkopali ta' Sir Lanka kienet ħarġet stqarrija fejn aċċettat il-pożizzjoni tal-Knisja filwaqt li wegħdet li se tkompli tiġġieled il-kankru tad-droga. Mexxeja reliġjużi, fosthom l-Isqfijiet, qassisin, sorijiet u lajċi Kattoliċi pprotetaw kontra d-deċiżjoni tal-Gvern li jerġa' jdaħħal il-piena tal-mewt wara moratorju ta' 43 sena filwaqt li kkundannaw iż-żjieda ta' drogi illegali minn tfal tal-iskola fi Sri Lanka.